
Az anya pszichológiai jellemzőinek kapcsolata óvodáskorú gyermkük testi adottságaival és társas fejlődésével

Kulcsszavak: anyai depressziós tünetek; szociális fejlődés; gyermekkori elhízás; családszerkezet; óvodáskor
Az elmúlt 30 év során a gyermekkori túlsúlyosság és elhízottság az Egyesült Államokban 6 százalékról 35 százalékra növekedett (Pineros-Leano, 2020). Így napjainkban egyre több hazai és nemzetközi kutatás fókuszába kerül az emberi test és az ehhez kapcsolódó tünetegyüttesek vizsgálata (Perczel-Forintos, 2017; Berkessel és mtsai., 2024). Nem csak biológiai és testi egészséget érintő szempontból, hanem pszichológiai oldalról is jelentős, vizsgálandó kérdés, különösen a hangulatváltozások, azon belül az anyai depresszió tükrében.
A dolgozat célkitűzése annak kiderítése, hogy az anya mentális egészsége (a mi esetünkben a depressziós jellegű tünetek) hogyan hat és miképpen befolyásolja a gyermek testi és szociális állapotát, viselkedését és jóllététét. Azt feltételezzük, hogy a gyermekek ugyanolyan erőteljesen élik meg az anyai mentális állapot változását, mint az adott anyák. A viselkedési tünetek mellett kiemelten kezeltük a testsúlyra gyakorolt hatást, amelyet számos kutatási eredmény is alátámaszt, azaz, hogy már óvodás korú gyermekeknél is kimutatható a testsúly hatása a társas kapcsolatok és a szubjektív jóllét megélésére (Gross és mtsai., 2013). Vizsgálatunk során óvodapedagógusok, illetve anyák töltöttek ki gyermekekre vonatkozó kérdéseket. Összesen 210 gyermeket és 210 anyát vizsgáltunk. Kutatásunk során elérhetőségi, irányított mintavételt alkalmaztunk.
Kiemelt eredményeink közé tartozik az anyai depressziós jellegű tünetek és a gyermek szociális, illetve viselkedésbeli problémái közötti összefüggés feltárása. Ehhez kapcsolódik, hogy több területen is mediáló tényezőként hatott a gyermek BMI értéke. Ezen felül igazoltuk az anya depressziós jellegű tüneteinek a kapcsolatát a gyermek társas kapcsolataival a családszerkezet tükrében. Kutatásunk eredményei azért különösen figyelemreméltóak, mert a mi esetünkben nem kizárólag klinikailag igazolt depressziós anyákat vizsgáltunk, hanem a populációból véletlenszerűen kiválasztott mintával dolgoztunk. Azonban az anya mentális jólétének hatása már ebben az esetben is megjelent, és szignifikáns összefüggést mutatott a gyermek fejlődésével. Abban az esetben, ha az anyánál diagnosztizált a depresszió, akkor az eredményeink alapján arra tudunk következtetni, hogy még erősebb kapcsolat állhat fent az anya mentális állapota és a gyermek fejlődése között, a kutatásunk eredményével pedig szeretnénk tudományos és gyakorlati figyelmet irányítani ezen terület kiemelt fontosságára.



